'วันขอบคุณพระเจ้า' หรือ 'Thanksgiving' สำคัญอย่างไร? คนอเมริกันฉลองกันแบบไหน?
Turkeys typically are the centerpiece of the American Thanksgiving table; up to 44 million to be exact were served for Thanksgiving last year
วัน Thanksgiving เป็นวันที่คนอเมริกันรำลึกขอบคุณพระผู้เป็นเจ้า ที่ช่วยให้ผู้อพยพมาตั้งรกรากในอเมริกาชุดแรกรอดชีวิตมาได้เมื่อเกือบสี่ร้อยปีมาแล้ว แม่บ้านจะอบไก่งวง และมีเครื่องใส่ไส้ ซึ่งประกอบไปด้วย ขนมปังหั่นเป็นลูกเต๋าเล็กๆ เห็ด คึ่นช่ายฝรั่ง หอมใหญ่ และเครื่องเทศ นอกจากนั้นก็มีมันเทศอบ และซ้อสแครนเบรี่ ส่วนของหวานก็มักจะได้แก่ พายฟักทองหรือพายแอปเปิ้ล สมาพันธ์ไก่งวงแห่งชาติ ระบุว่า 88% ของครอบครัวคนอเมริกันระบุว่า มีไก่งวงเป็นส่วนหนึ่งของอาหารในวันขอบคุณพระเจ้า โดยเมื่อปีที่แล้วมีไก่งวงที่กลายเป็นอาหารของคนอเมริกันในเทศกาลนี้ทั้งหมดกว่า 40 ล้านตัว สำหรับคนอเมริกันส่วนใหญ่ เมื่อพูดถึงเทศกาลของคุณพระเจ้า นอกจากการรับประทานร่วมกับครอบครัวแล้ว ยังหมายถึงการชมอเมริกันฟุตบอลร่วมกัน และชมขบวนพาเหรดวันขอบคุณพระเจ้า และอาจจบด้วยการช้อปปิ้งในช่วงเย็น ต่อเนื่องจนถึงวันรุ่งขึ้นซึ่งเรียกว่า วัน Black Friday เป็นเวลา 95 ปีมาแล้ว ที่ห้างสรรพสินค้าเมซีย์ส (Macy's) ได้จัดงานเดินขบวนพาเหรดในวันขอบคุณพระเจ้าของทุกปี ที่นครนิวยอร์ก จนกลายมาเป็นขบวนพาเหรดขนาดใหญ่ที่สุดในโลก คาดว่ามีผู้ชมขบวนพาเหรดที่นิวยอร์กกว่า 3.5 ล้านคน และผู้ชมทางโทรทัศน์ราวกว่า 40 ล้านคน ทางสมาพันธ์ค้าปลีกแห่งชาติสหรัฐฯ หรือ NRF ประเมินว่า แต่ละปีมีชาวอเมริกันซื้อสินค้าในสัปดาห์วันขอบคุณพระเจ้ามากกว่า 160 ล้านคน ตั้งแต่วันขอบคุณพระเจ้าซึ่งตรงกับวันพฤหัสบดี วัน Black Friday หรือวันศุกร์หลังวันขอบคุณพระเจ้า วัน Small Business Saturday และปิดท้ายในการใช้เงินอย่างคุ้มค่าในวัน Cyber Monday ที่สินค้าออนไลน์จะลดแลกแจกแถมกันอย่างคึกคักส่งท้ายปี ประวัติของวันขอบคุณพระเจ้านั้น เริ่มต้นขึ้นมาจากต้นคริสต์ศตวรรษที่ 17 หรือเมื่อเกือบ 400 ปีมาแล้ว คณะนักจาริกแสวงบุญที่เรียกกันว่า พวก pilgrims นิกายศาสนาบริสุทธิ์ หรือ Puritanism ออกเดินทางจากอังกฤษ โดยเรือ Mayflower มาตั้งถิ่นฐานในบริเวณที่ปัจจุบันเป็นเมือง Plymouth มลรัฐ Massachusetts ต่อมาในฤดูใบไม้ร่วงปีรุ่งขึ้น คศ. 1621 หรือ พศ. 2164 หลังจากที่รอดชีวิตจากความอดอยาก โรคภัยไข้เจ็บและอากาศหนาวเย็นในดินแดนใหม่มาได้ครบ 1 ปี หลังเก็บเกี่ยวพืชผลแล้ว พวกพิลกริมส์เลยจัดให้มีงานเลี้ยงฉลองขอบคุณพระเจ้า โดยได้เชิญชาวอินเดียนแดงพื้นเมืองมาร่วมด้วย เนื่องจากว่าชาวอินเดียนแดงเป็นผู้สอนพวกพิลกริมส์ ให้เพาะปลูกข้าวโพดและพืชผลพื้นเมืองอื่นๆ ไว้เป็นอาหารประทังชีวิต งานเลี้ยงครั้งนั้น ประกอบไปด้วย ไก่งวงป่า เป็ด ห่าน ปลาค้อดและกวาง ไก่งวงจึงกลายมาเป็นอาหารสัญลักษณ์ของวันขอบคุณพระเจ้ามาจนทุกวันนี้ แต่ในชั้นแรกนั้น วันขอบคุณพระเจ้าไม่ได้เป็นวันหยุดที่มีการฉลองกันทั่วประเทศ จนกระทั่งนาง Sarah Josepha Hale บรรณาธิการนิตยสารสตรี Godey's Lady's Book รณรงค์ต่อรัฐสภาสหรัฐ ในปี คศ. 1863 หรือ พศ. 2406 ประธานาธิบดีลินคอล์นเลยประกาศให้วันขอบคุณพระเจ้าเป็นวันหยุดทั่วประเทศ สืบเนื่องมาจนทุกวันนี้ โดยหน่วยงานรัฐบาลจะปิดทำการทั้งในวันพฤหัสบดีและวันศุกร์ที่สี่ของเดือนพฤศจิกายน และกว่าจะไปเปิดทำการกันอีกครั้งก็ในวันจันทร์ถัดมา